CELEX: 62010CN0515
Language: lt
Date: 2010-10-29 00:00:00
Title: Byla C-515/10: 2010 m. spalio 29 d. pareikštas ieškinys byloje Europos Komisija prieš Prancūzijos Respubliką

29.1.2011   
            
            
               LT
            
            
               Europos Sąjungos oficialusis leidinys
            
            
               C 30/17
            
         2010 m. spalio 29 d. pareikštas ieškinys byloje Europos Komisija prieš Prancūzijos Respubliką
   
   (Byla C-515/10)
   ()
   2011/C 30/27
   Proceso kalba: prancūzų
   
      Šalys
   
   
      Ieškovė: Europos Komisija, atstovaujama G. Rozet ir A. Marghelis
   
      Atsakovė: Prancūzijos Respublika
   
      Ieškovės reikalavimai
   
   
               —
            
            
               Pripažinti, kad nepriėmusi reikiamų įstatymų ir kitų teisės aktų nuostatų tam, kad būtų užtikrintas asbesto-cemento atliekų apdorojimas atitinkamuose sąvartynuose, Prancūzijos Respublika neįvykdė įsipareigojimų pagal 1999 m. balandžio 26 d. Tarybos direktyvos 1999/31/EB dėl atliekų sąvartynų (1) 2 straipsnio e punktą, 3 straipsnio 1 dalį ir 6 straipsnio d punktą bei 2002 m. gruodžio 19 d. Tarybos sprendimo 2003/33/EB priedą, kuriuo pagal Direktyvos 1999/31/EB 16 straipsnį ir II priedą nustatomi atliekų priėmimo į sąvartynus kriterijai ir tvarka (2).
            
         
               —
            
            
               Priteisti iš Prancūzijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama savo ieškinį, Komisija nurodo vienintelį pagrindą, susijusį su netinkamu Direktyvos 1999/31/EB nuostatų, ypač apibrėžimo „atlieka“, aiškinimu.
   Ieškovė ginčija Prancūzijos Respublikos institucijų aiškinimą, pagal kurį atliekos vienu metu gali būti ir inertinės, ir pavojingos atliekos. Komisija mano, kad yra priešingai, nes pagal direktyvą egzistuoja trys atskiros atliekų kategorijos: „pavojingos“, „nepavojingos“ ir „inertinės“, kurių atžvilgiu numatytos skirtingos pareigos ir aiškiai skirtingos įvairių atliekų priėmimo į sąvartyną sąlygos. Todėl remiantis atliekų sąrašu, nustatytu Sprendime 2000/532/EB (3), kuris buvo iš dalies pakeistas Sprendimu 2001/573/EB (4), asbesto-cemento atliekos turi būti laikomos „pavojingomis atliekomis“ ir būtina taikyti ypatingas apsaugos priemones jas šalinant. Nacionalinės teisės aktai, kuriuose asbesto-cemento atliekos priskiriamos inertinėms ir kuriais remiantis leidžiama jas priimti į inertinių atliekų sąvartyną, neatitinka direktyvos reikalavimų.
   
      (1)  OL L 182, p. 1; 2004 m. specialusis leidimas lietuvių k., 15 sk., 4 t., p. 228.
   
      (2)  OL L 11, p. 27; 2004 m. specialusis leidimas lietuvių k., 15 sk., 7 t., p. 314.
   
      (3)  2000 m. gegužės 3 d. Komisijos sprendimas, keičiantis sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, p. 3; 2004 m. specialusis leidimas lietuvių k., 15 sk., 5 t., p. 151).
   
      (4)  2001 m. liepos 23 d. Tarybos sprendimas, iš dalies keičiantis Komisijos sprendimą 2000/532/EB dėl atliekų sąrašo (OL L 203, p. 18; 2004 m. specialusis leidimas lietuvių k., 15 sk., 6 t., p. 165).